
GPS alapú kamera stabilizátor robotrepülőgéphez

A TDK dolgozatom célja, hogy bemutassa egy olyan robotrepülőgépre szerelhető platformfüggetlen kamerarendszer megtervezésének és elkészítésének folyamatát, amely képes egy fix földi objektum megfigyelésére. A jelenleg piacon lévő rendszerek nagy része képfeldolgozó algoritmusokat használ, azonban a dolgozatom elsődleges szempontja a kis méret és teljesítményigény volt. Így a képfeldolgozás helyett más megközelítést választottam: Egy alacsony fogyasztású mikrokontrollert és további szenzorokat használtam fel, mint pl. GPS, IMU. Tervezés során törekedtem a lehető legkisebb tömegű és méretű kamerarendszer elkészítésére, melyet a 3D nyomtatási technológiának köszönhetően sikerült elérnem. Képfeldolgozó algoritmusok helyett a szenzorok által biztosított adatokra támaszkodtam, és a követést az általam kidolgozott számítási módszerrel sikerült véghezvinnem. A rendszerben helyet kapott egy saját tervezésű OSD modul is, mellyel pixelszinten lehet feliratozni a kamera képét. A szenzorok minőségéből adódó hibák ellenére a teszt során meglepően jó eredményt sikerült elérnem. Két prototípust készítettem el: Egy kéttengelyes rendszert, amelynek a fő célja az volt, hogy minél kevesebb alkatrészből álljon, illetve egy háromtengelyes változatot, ahol a kamera képének a vízszintesen tartása és stabilizálása volt a cél. Ehhez több beavatkozó szervet és plusz vezérlőelektronikát kellett felhasználnom, ami többletsúlyt eredményezett, azonban a stabilizálás minősége nagyságrendekkel jobb lett.



